"ออมสิน" เร่งอัดฉีดกองทุนก้อนแรก1.5หมื่นล้าน
แบงก์รัฐเร่งปล่อยสินเชื่อกองทุนหมู่บ้าน 6 หมื่นล้านบาท "ออมสิน" คาดสิ้นก.ย.อนุมัติได้ 1.5 หมื่นล้านบาท
14 ก.ย. 2558

แบงก์รัฐเร่งปล่อยสินเชื่อกองทุนหมู่บ้าน 6 หมื่นล้านบาท "ออมสิน" คาดสิ้นก.ย.อนุมัติได้ 1.5 หมื่นล้านบาท
เมื่อวันที่ 14 ก.ย. นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสิน ได้พิจารณากองทุนหมู่บ้านที่เป็นฐานลูกค้าเดิมเกรด A และ B เบื้องต้นมี   ความพร้อมที่ธนาคารได้อนุมัติวงเงินสินเชื่อเพื่อสนับสนุนตามมาตรการส่งเสริมความเป็นอยู่ระดับหมู่บ้านจำนวน 8,441 กองทุน วงเงิน 8,441 ล้านบาท จากเป้าหมาย 3 หมื่นกองทุน วงเงิน 3 หมื่นล้านบาท และคาดว่าภายในสิ้นเดือนก.ย.นี้  จะสามารถอนุมัติวงเงินได้รวมแล้ว 1.5 หมื่นกองทุน หรือ 1.5 หมื่นล้านบาท ทำให้มีเม็ดเงินเข้าสู่ระบบอย่างรวดเร็วเพื่อกระตุ้นเศรษฐกิจ
ทั้งนี้การปล่อยสินเชื่อกองทุนหมู่บ้าน รัฐบาลตั้งเป้าไว้ 6 หมื่นล้านบาท โดยให้ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ปล่อยสินเชื่อปลอดดอกเบี้ย 2 ปี แห่งละ 3 หมื่นล้านบาท
นายลักษณ์ วจนานวัช ผู้จัดการ ธ.ก.ส. เปิดเผยว่า ธนาคารจะปล่อยสินเชื่อกองทุนหมู่บ้านทั้งหมด 3 หมื่นล้านบาท ภายในเดือน ธ.ค. นี้